PRIJEDLOG ODLUKE

Na temelju članka 20. Statuta Općine Tinjan (''Službene novine Općine Tinjan'' 04/17-pročišćeni tekst, 3/20, 3/21, 2/22), Općinsko vijeće Općine Tinjan na sjednici održanoj dana 28.11.2024.godine, donijelo je

O D L U K U

O SUFINANCIRANJU TROŠKOVA USLUGE SMJEŠTAJA KORISNIKA

U DOMU ZA STARIJE OSOBE PAZIN SA PODRUČJA OPĆINE TINJAN

Članak 1.

Ovom Odlukom o sufinanciranju troškova usluge smještaja korisnika u Domu za starije osobe Pazin (dalje u tekst: Odluka) sa područja Općine Tinjan utvrđuju se kriteriji i postotak sufinanciranja cijene smještaja korisnika u Domu za starije osobe Pazin.

Korisnici u smislu odredaba ove Odluke jesu hrvatski državljani osobe starije dobi (iznad 65 godina starosti) koji imaju prebivalište na području Općine Tinjan najmanje 5 godina prije podnošenja Zahtjeva za sufinanciranje iz stavka 1. ovoga članka, a čiji se smještaj sufinancira iz Proračuna Općine Tinjan.

Članak 2.

Usluga smještaja korisnika iz članka 1. ove Odluke sufinancirat će se proračunskim sredstvima Općine Tinjan u iznosu od 30% cijene usluge smještaja korisnika u Domu za starije osobe Pazin prema Odluci o cijenama usluga smještaja korisnika u Domu za starije osobe Pazin.

Cijenu usluge smještaja utvrđuje Ravnatelj Doma za starije osobe Pazin uz prethodnu suglasnost Upravnog vijeća Doma.

Članak 3.

Pravo na sufinanciranje usluge smještaja ostvaruju korisnici čiji mjesečni prihod u posljednja tri mjeseca prije podnošenja zahtjeva ne prelazi iznos od 600,00 eur.

Pod prihodom u smislu stavka 1. ovog članka smatra se ukupan iznos prosječnih mjesečnih primitaka korisnika isplaćenih u tri(3) mjeseca koja prethode mjesecu u kojem je podnesen zahtjev za ostvarivanje prava, a čine ga novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza.

Članak 4.

Osobe koje imaju zaključen ugovor o doživotnom ili dosmrtnom uzdržavanju nemaju pravo na sufinanciranje troškova usluge smještaja u Domu za starije osobe Pazin.

Članak 5.

Zahtjev za sufinanciranje podnosi se na propisanom obrascu koji se može preuzeti u jedinstvenom upravnom odjelu Općine Tinjan i na web stranici Općine Tinjan [www.tinjan.hr](http://www.tinjan.hr).

Uz Zahtjev je potrebno priložiti:

- presliku osobne iskaznice,

- potvrdu o prebivalištu (potvrdu izdaje Policijska postaja),

- odluku o prijemu korisniku u Dom za starije osobe Pazin,

- potvrdu o prihodima.

Zahtjev za ostvarivanje navedenog prava potrebno je podnijeti u roku od 30 dana od dana sklapanja Ugovora o smještaju u Dom za starije osobe Pazin u kojem slučaju se pravo priznaje od dana sklapanja ugovora korisnika i Doma za starije osobe Pazin.

Iznimno, ukoliko se zahtjev podnese nakon roka navedenog u stavku 3. ovoga članka, pravo će se priznati od dana podnošenja zahtjeva.

Članak 6.

Rješenje o priznavanju prava donosi Jedinstveni upravni odjel Općinje Tinjan.

Članak 7.

Korisnici Doma za starije osobe Pazin, dužni su, nakon umanjenja cijene smještaja sukladno odredbama iz članka 2. ove Odluke, preostali dio cijene smještaja plaćati sami Domu za starije osobe Pazin.

Članak 8.

Ova Odluka stupa na snagu osmog dana od dana objave u Službenim novinama Općine Tinjan.

KLASA: 550-01/25-01/01

URBROJ: 2163-37-02/02-24-2

Tinjan, 20.01.2025.godine

**O B R A Z L O Ž E N J E**

**uz prijedlog Odluke o sufinanciranju troškova usluge smještaja korisnika u**

**Domu za starije osobe Pazin**

1. ZAKONSKA OSNOVA ZA DONOŠENJE ODLUKE

- članku 19. Zakona o lokalnoj i područnoj (regionalnoj) samoupravi ("Narodne novine", broj

33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17.,

98/19. i 144/20.)

- članku 289. stavku 7. Zakona o socijalnoj skrbi (''Narodne novine'', broj 18/22., 46/22., 119/22.,

71/23. i 156/23.)

- članku 20. Statuta Općine Tinjan (''Službene novine Općine Tinjan'' 04/17-pročišćeni tekst, 3/20, 3/21, 2/22),

2. OSNOVNA PITANJA KOJA SE UREĐUJU ODLUKOM O SUFINANCIRANJU TROŠKOVAUSLUGE SMJEŠTAJA KORISNIKA U DOMU ZA STARIJE OSOBE PAZIN

Općina Tinjan u cilju podrške najranjivijim skupinama građana predlaže donošenje Odluke o sufinanciranju troškova usluge smještaja korisnika u Domu za starije osobe Pazin (u nastavku teksta: Odluka). Ovom Odlukom utvrđuju se kriteriji i postotak sufinanciranja cijene smještaja korisnika u Domu. Korisnici u smislu odredaba ove Odluke jesu hrvatski državljani, osobe starije dobi (iznad 65 godina starosti) koji imaju prebivalište na području Općine Tinjan najmanje 5 godina prije podnošenja Zahtjeva za sufinanciranje cijene smještaja korisnika u Domu, a čiji se smještaj sufinancira iz Proračuna Općine Tinjan (u nastavku teksta: Općina).

Nacrt prijedloga Odluke vezan je za visinu prihoda korisnika, a predlaže se sufinanciranje smještaja korisnika iz proračuna u visini od 30% u slučaju da je visina mjesečnih prihoda do 600 eur.

3. POTREBNA FINANCIJSKA SREDSTVA

U Proračunu Općine Tinjan za 2025. godinu planirana su sredstva za navedenu namjenu u

Programu 5001 Socijalne potrebe Aktivnost A500106 Dom za starije osobe Pazin (sufinanciranje smještaja).

Općina Tinjan

Jedinstveni Upravni odjel